钦定古今图书集成/明伦汇编/氏族典/第132卷 > 《廖用贤尚友录》 > 辛公义
## 钦定古今图书集成/明伦汇编/氏族典/第132卷 > 《廖用贤尚友录》 > 辛公义

按《隋书辛公义传》：“公义，陇西狄道人也。早孤，为母氏
所养，亲授书传。周天和中，选良家子任太学生，以勤
苦著称。武帝时，召入露门学，令受道义。每月集御前，
令与大儒讲论，数被嗟异，时辈慕之。建德初，授宣纳
中士。从平齐，累迁掌治上士、扫寇将军。高祖作相，授
内史上士，参掌机要。开皇元年，除主客侍郎，摄内史”
舍人事，赐爵安阳县男，邑二百户。每陈使来朝，常奉
诏接宴。转驾部侍郎，使往江陵，安辑边境。七年，使勾
捡诸马牧，所获十馀万匹。从军平陈，以功除岷州刺
史。后迁牟州刺史。仁寿元年，追充扬州道黜陟大使。
豫章王暕恐其部内官寮犯法，未入州境，预令属公
义。公义答曰：“奉诏不敢有私。”及至扬州，皆无所纵舍，
暕衔之。及炀帝即位，扬州长史王弘入为黄门侍郎，
因言公义之短，竟去官。后数岁，帝悟，除内史侍郎。丁
母忧。未几，起为司隶大夫，检校右御卫武贲郎将。从
征至柳城郡卒，时年六十二。子融。